รองนายกรัฐมนตรีและรัฐมนตรีว่าการกระทรวงกลาโหม เป็นประธานการประชุมสำนักงานคณะกรรมการข้าราชการตำรวจ วันนี้ เพื่อหารือผู้รับตำแหน่งผู้บัญชาการสำนักงานตรวจคนเข้าเมือง
ภายหลังประชุมสำนักงานคณะกรรมการข้าราชการตำรวจ หรือ ก.ตร. วันนี้ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ในฐานะประธานการแต่งตั้งโยกย้ายข้าราชการตำรวจ ปฏิเสธที่จะตอบคำถามถึงสาเหตุการโยกย้าย  พลตำรวจโท สุรเชษฐ์ หักพาล พร้อมยืนยันว่า ไม่มีความจำเป็นต้องตั้งคณะกรรมการสอบสวนย้อนหลังเนื่องจากย้ายสังกัดไปแล้ว         ขณะที่ พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ เปิดเผยว่า ที่ประชุม ก.ตร. มีมติแต่งตั้ง พลตำรวจโท สมพงษ์ ชิงดวง ผู้บัญชาการตำรวจตระเวนชายแดน มารับตำแหน่ง ผู้บัญชาการสำนักงานตรวจคนเข้าเมือง แทน พลตำรวจโท สุรเชษฐ์ และให้ พลตำรวจโท วิชิต ปักษา ผู้บัญชาการประจำสำนักงานผู้บัญชาการตำรวจแห่งชาติ มารับตำแหน่ง ผู้บัญชาการตำรวจตระเวนชายแดน แทน ซึ่งขณะนี้ อยู่ระหว่างรอคำสั่งโปรดเกล้าฯ         ส่วนการโยกย้ายแต่งตั้ง ที่ปรึกษาพิเศษยศพลตำรวจเอก จำนวน 4-5 ตำแหน่ง และตำแหน่งผู้ทรงคุณวุฒิยศ พลตำรวจโท อีกจำนวน 20 ตำแหน่ง รวมถึง ตำแหน่งผู้ทรงคุณวุฒิยศ พลตำรวจตรี 30 ตำแหน่ง คาดว่าจะมีการหารือในการประชุม ก.ตร. ครั้งถัดไป